૨૦૧૭ એપ્રિલ મહિનામાં જ્યારે અનુષા ધોરણ ૧૦માં અભ્યાસ કરતી હતી ત્યારે તેના લગ્ન એક ૨૬ વર્ષીય વ્યક્તિ સાથે નક્કી કરી દેવામાં આવ્યા. પોતાની સગી માએ ૧૬ વર્ષીય અનુષાનાં બાળવિવાહ પોતાનાથી ૧૦ વર્ષ મોટા પુરુષ જોડે નક્કી કરી દેતા અનુષાનાં સપના પત્તાનાં મહેલ માફક વિખેરાઈ ગયા. હજુ તો તેણે માત્ર ધોરણ ૧૦ની પરીક્ષા આપી હતી. તેને આગળ ભણવું હતું, રમતગમતમાં સ્કૂલ, પરિવાર અને દેશનું નામ રોશન કરવું હતું. ચોકીદારીનું કામ કરતી પોતાની મા અને ભાઈ માટે તેને કઈક કરી બતાવું હતું ત્યાં અચાનક જ તેનાં લગ્ન નક્કી થઈ જતા તે ઉદાસ રહેવા લાગી હતી. અનુષા જે પરિવારમાંથી આવતી હતી ત્યાં પણ તેને નાનપણથી એ જ શીખવવા અને સમજાવવામાં આવ્યું હતું કે, છોકરીઓનો જન્મ જ સાસરા પક્ષની જવાબદારીઓ ઉઠાવવા માટે થાય છે. છોકરીએ જટ પરણી સાસરીએ જવાનું હોય. દીકરી ફક્ત જન્મે પિયરમાં, દીકરીનું સાચું ઘર પિયર નહીં સાસરું હોય.